[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 18.5.2010

COM(2010)251 τελικό

2008/0263 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με τις διατάξεις του άρθρου 294 παράγραφος 6 της Συνθήκης για τη λειτουργία της Ευρωπαϊκής Ένωσης με αντικείμενο τη

θέση του Συμβουλίου σε πρώτη ανάγνωση για την έκδοση τροποποιημένης πρότασης οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση του πλαισίου για την εξάπλωση των Ευφυών Συστημάτων Μεταφορών στον τομέα των οδικών μεταφορών και για τις διεπαφές με άλλους τρόπους μεταφοράς (Κείμενο που παρουσιάζει ενδιαφέρον για τον ΕΟΧ)

2008/0263 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με τις διατάξεις του άρθρου 294 παράγραφος 6 της Συνθήκης για τη λειτουργία της Ευρωπαϊκής Ένωσης με αντικείμενο τη

θέση του Συμβουλίου σε πρώτη ανάγνωση για την έκδοση τροποποιημένης πρότασης οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση του πλαισίου για την εξάπλωση των Ευφυών Συστημάτων Μεταφορών στον τομέα των οδικών μεταφορών και για τις διεπαφές με άλλους τρόπους μεταφοράς

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο COM(2008)0887 - 2008/0263(COD) | 16 Δεκεμβρίου 2008 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 13 Μαΐου 2009 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 23 Απριλίου 2009 |

Ημερομηνία έκδοση της θέσης του Συμβουλίου : | 10 Μαΐου 2010 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η εξάπλωση νοημόνων συστημάτων μεταφορών (εφεξής (ΝΣΜ - ITS) στις οδικές μεταφορές υπήρξε πολύ βραδύτερη σε σχέση με εκείνη σε άλλους τρόπους μεταφοράς και οι υπηρεσίες ΝΣΜ έχουν συχνά εξαπλωθεί κατά τρόπο κατακερματισμένο. Με προαιρετικές συμφωνίες και τυποποίηση δεν επιτεύχθηκαν σημαντικές πρόοδοι από άποψη εξάπλωσης και χρήσης των εν λόγω συστημάτων. Κατόπιν τούτου, η Επιτροπή προωθεί σχέδιο δράσης και πρόταση οδηγίας πλαισίου για την εξάπλωση των νοημόνων συστημάτων μεταφοράς στον τομέα των οδικών μεταφορών και για διεπαφές με άλλους τρόπους μεταφοράς.

Ενώ το σχέδιο δράσης ορίζει έξι τομείς προτεραιότητας και τα συναφή μέτρα για την επιτάχυνση της εξάπλωσης και τη διαλειτουργικότητα των ΝΣΜ στις οδικές μεταφορές σε ολόκληρη την Ευρωπαϊκή Ένωση, η οδηγία προβλέπει το νομικό πλαίσιο για την εφαρμογή των δράσεων των απαιτούμενων για αποτελεσματική και συντονισμένη εξάπλωση και χρήση των ΝΣΜ. Εντός αυτού του πλαισίου, η πρόταση προβλέπει την ανάθεση εξουσιών στην Επιτροπή για την έκδοση, μέσω εξουσιοδοτημένων ενεργειών, των λεπτομερών προδιαγραφών που είναι αναγκαίες για την εξασφάλιση της συμβατότητας, της διαλειτουργικότητας και της συνέχειας της εξάπλωσης, και της επιχειρησιακής χρήσης ΝΣΜ.

3. ΠΑΡΑΤΗΡΗΣΕΙΣ ΕΠΙ ΤΗΣ ΘΕΣΗΣ ΤΟΥ ΣΥΜΒΟΥΛΙΟΥ

Η θέση του Συμβουλίου έχει επιφέρει ελαφρές τροποποιήσεις στην αρχική πρόταση της Επιτροπής. Λαμβάνοντας υπόψη τις τροποποιήσεις που προτάθηκαν από το Ευρωπαϊκό Κοινοβούλιο, το Συμβούλιο διευκρίνισε το πεδίο εφαρμογής της οδηγίας με εξειδίκευση των τομέων προτεραιότητας και με εστίαση, σε πρώτη φάση, σε έξι δράσεις προτεραιότητας για την εκπόνηση και τη χρήση προδιαγραφών που θα εκδοθούν από την Επιτροπή. Επίσης η θέση του Συμβουλίου ενισχύει τη σημασία που έχουν, στο πλαίσιο της εξάπλωσης των ΝΣΜ, η προστασία των προσωπικών δεδομένων και τα θέματα ευθύνης, όπως υπογραμμίζεται από το Ευρωπαϊκό Κοινοβούλιο και στη γνωμοδότηση του Ευρωπαίου Επόπτη προστασίας δεδομένων.

Με τις ελαφρές τροποποιήσεις που επήλθαν στην αρχική πρόταση της Επιτροπής, η θέση του Συμβουλίου σε πρώτη ανάγνωση αντικατοπτρίζει τη συμφωνία που επιτεύχθηκε μεταξύ των θεσμικών οργάνων και η οποία επιβεβαιώθηκε με ανταλλαγή επιστολών μεταξύ του προέδρου της ΕΜΑ I και του προέδρου της επιτροπής μεταφορών και τουρισμού του Ευρωπαϊκού Κοινοβουλίου το Μάρτιο του 2010.

Η Επιτροπή θεωρεί ότι η συμφωνία αυτή συμβαδίζει πλήρως με το στόχο της πρότασής της, οπότε μπορεί να την υποστηρίξει.

Η συμφωνία προβλέπει τρεις δηλώσεις της Επιτροπής και μία δήλωση των τριών θεσμικών οργάνων, οι οποίες περιέχονται στο παράρτημα της ανακοίνωσης και δημοσιεύονται στην Επίσημη Εφημερίδα μαζί με τη νομοθετική πράξη.

ΠΑΡΑΡΤΗΜΑ IΔηλώσεις της Επιτροπής Δήλωση της Επιτροπής σχετικά με την εξάπλωση των δράσεων προτεραιότητας για τα ΝΣΜ

1. Το άρθρο 6 παράγραφος 2 του κειμένου της θέσης του Συμβουλίου σε πρώτη ανάγνωση αναφέρει τα ακόλουθα:

« 1α. Η Επιτροπή θέτει ως στόχο την έκδοση προδιαγραφών για μια ή περισσότερες από τις δράσεις προτεραιότητας μέχρι τις …[1].

Το αργότερο 12 μήνες μετά την έκδοση των αναγκαίων προδιαγραφών για κάθε δράση προτεραιότητας, η Επιτροπή, εφόσον είναι σκόπιμο και μετά την εκπόνηση εκτίμησης επιπτώσεων όπου περιλαμβάνεται ανάλυση κόστους και οφέλους, υποβάλλει στο Ευρωπαϊκό Κοινοβούλιο και στο Συμβούλιο πρόταση σύμφωνα με τις διατάξεις του άρθρου 294 της ΣΛΕΕ με αντικείμενο την εξάπλωση της εν λόγω δράσης προτεραιότητας.».

2. Με βάση τις διαθέσιμες επί του παρόντος πληροφορίες, η Επιτροπή θεωρεί ότι, όσον αφορά την έκδοση των αναγκαίων προδιαγραφών για τις δράσεις προτεραιότητας που αναφέρονται στο άρθρο 3, θα ήταν δυνατό να προβλεφθεί το ακόλουθο ενδεικτικό χρονοδιάγραμμα:

Προδιαγραφές για: | Το αργότερο μέχρι το τέλος του έτους: |

την παροχή, σε ολόκληρη την ΕΕ, υπηρεσιών πληροφόρησης σχετικά με πολυμεσικά ταξίδια, σύμφωνα με τις διατάξεις του άρθρου 3 στοιχείο α) | 2014 |

την παροχή, σε ολόκληρη την ΕΕ, υπηρεσιών πληροφόρησης σχετικά με την κίνηση σε πραγματικό χρόνο, σύμφωνα με τις διατάξεις του άρθρου 3 στοιχείο β) | 2013 |

τα δεδομένα και τις διαδικασίες σχετικά με τη δωρεάν παροχή προς τους χρήστες, εφόσον είναι δυνατόν, ελάχιστων καθολικών πληροφοριών για την κίνηση, σχετιζόμενων με την οδική ασφάλεια, σύμφωνα με τις διατάξεις του άρθρου 3 στοιχείο γ) | 2012 |

την εναρμονισμένη παροχή διαλειτουργικού συστήματος eCall σε ολόκληρη την ΕΕ, σύμφωνα με τις διατάξεις του άρθρου 3 στοιχείο δ) | 2012 |

την παροχή υπηρεσιών πληροφόρησης σχετικά με ασφαλείς και προστατευόμενες θέσεις στάθμευσης φορτηγών και εμπορικών οχημάτων, σύμφωνα με τις διατάξεις του άρθρου 3 στοιχείο ε) | 2012 |

την παροχή υπηρεσιών κράτησης όσον αφορά ασφαλείς και προστατευόμενες θέσεις στάθμευσης φορτηγών και εμπορικών οχημάτων, σύμφωνα με τις διατάξεις του άρθρου 3 στοιχείο στ) | 2013 |

Πίνακας 1 : Ενδεικτικό χρονοδιάγραμμα για την έκδοση προδιαγραφών σχετικά με τις δράσεις προτεραιότητας

Το παρόν ενδεικτικό χρονοδιάγραμμα βασίζεται στην υπόθεση ότι θα επιτευχθεί συμφωνία επί της οδηγίας για τα ΝΣΜ μεταξύ του ΕΚ και του Συμβουλίου με έγκαιρη δεύτερη ανάγνωση κατά τις αρχές του έτους 2010.».

Δήλωση της Επιτροπής σχετικά με την ευθύνη

«Η εξάπλωση και η χρήση εφαρμογών και υπηρεσιών ΝΣΜ είναι δυνατό να εγείρει κάποια θέματα ευθύνης, που ενδέχεται να αποτελέσουν μείζον κώλυμα για την ευρεία διείσδυση ορισμένων υπηρεσιών ΝΣΜ στην αγορά. Η αντιμετώπιση αυτών των θεμάτων αποτελεί μία από τις δράσεις προτεραιότητας που αναφέρει η Επιτροπή στο σχέδιο δράσης της για τα ΝΣΜ.

Λαμβανόμενης υπόψη της υφιστάμενης εθνικής και κοινοτικής νομοθεσίας για την ευθύνη, και ιδίως της οδηγίας 1999/34/ΕΚ, η Επιτροπή θα παρακολουθεί προσεκτικά τις εξελίξεις στα κράτη μέλη όσον αφορά την εξάπλωση και τη χρήση εφαρμογών και υπηρεσιών ΝΣΜ. Εάν είναι αναγκαίο και σκόπιμο, η Επιτροπή θα εκπονήσει κατευθυντήριες γραμμές σχετικά με την ευθύνη, όπου θα περιγράφονται κυρίως οι υποχρεώσεις των συμφεροντούχων όσον αφορά την εφαρμογή και τη χρήση εφαρμογών και υπηρεσιών ΝΣΜ.».

Δήλωση της Επιτροπής σχετικά με την κοινοποίηση πράξεων για τις οποίες έχει δοθεί εξουσιοδότηση

«Η Ευρωπαϊκή Επιτροπή σημειώνει ότι, εκτός από περιπτώσεις στις οποίες η νομοθετική πράξη προβλέπει επείγουσα δράση, το Ευρωπαϊκό Κοινοβούλιο και το Συμβούλιο θεωρούν ότι η κοινοποίηση πράξεων για τις οποίες έχει δοθεί εξουσιοδότηση λαμβάνει υπόψη τις περιόδους αργίας των θεσμικών οργάνων (χειμώνας, θέρος και ευρωπαϊκές εκλογές), ώστε να διασφαλίζεται ότι το Ευρωπαϊκό Κοινοβούλιο και το Συμβούλιο είναι σε θέση να ασκούν τις αρμοδιότητές τους εντός των χρονικών ορίων που ορίζονται στις σχετικές νομοθετικές πράξεις, και είναι έτοιμη να ενεργεί αναλόγως.».

ΠΑΡΑΡΤΗΜΑ II

Θεσμική δήλωση

Δήλωση του Ευρωπαϊκού Κοινοβουλίου, του Συμβουλίου και της Επιτροπής

επί του άρθρου 290 της ΣΛΕΕ

«Το Ευρωπαϊκό Κοινοβούλιο, το Συμβούλιο και η Επιτροπή δηλώνουν ότι οι διατάξεις της παρούσας οδηγίας τελούν υπό την επιφύλαξη κάθε μελλοντικής θέσης των θεσμικών οργάνων όσον αφορά την εφαρμογή των διατάξεων του άρθρου 290 της ΣΛΕΕ, ή μεμονωμένων νομοθετικών πράξεων που περιέχουν διατάξεις του είδους αυτού.».

[1] Αναγράφεται η ημερομηνία: 30 μήνες μετά την ημερομηνία έναρξης ισχύος της οδηγίας.